Малък брой държави членки също така са се възползвали от разпоредбите на член 4 относно употребата на УОЗ в научни изследвания или анализи. Пет държави членки (BE, ES, FR, AT, PL) заявиха, че малки количества УОЗ са били изнесени за целите на научни изследвания или анализи. Този износ е предимно за африкански и азиатски държави и обхваща пестициди, спадащи към УОЗ, и PCB.

·Производство на PFOS в рамките на Съюза е имало само в една държава членка — Германия. Производството е намаляло от 9 тона годишно през 2013 г. до 2,4 тона през 2015 г. Приблизително 50 % от произведената PFOS са изнесени или изпратени в държави — членки на ЕС (основно BE, DK, NL, AT, FI, SE). Останалото произведено количество PFOS е използвано в Германия, предимно като средство за потискане на отделянето на изпарения при хромиране на метали.

В проучване, проведено през 2017 г., държавите членки предоставиха оценки за мащаба на оставащите запаси от PCB в употреба за 2015 г. спрямо базовите стойности от 1990 г. Тринадесет държави членки предоставиха отговори, като оценките варират от 0,3 % до 49 %. Единадесет държави членки (BE, CZ, DK, DE, IE, LT, NL, PT, FI, SE, UK) предоставиха оценки на оставащите запаси през 2015 г., които са под 10 % в сравнение с 1990 г., като в момента се полагат значителни усилия за окончателното им отстраняване и унищожаване. Останалите две държави членки (HR, RO) посочиха, че оставащите запаси са съответно 30 % и 49 % спрямо базовите стойности през 1990 г.

Четири държави членки (BE, BG, NL, SE) са започнали производства за принудително изпълнение във връзка с незаконната продажба на УОЗ в Съюза. Освен това Испания докладва за продължително съдебно производство (започнало през 1989 г.) във връзка със замърсяването на почвата с линдан.

Оценките за PeCB са много ограничени, тъй като бяха предоставени само от пет държави членки (CZ, ES, NL, AT, UK). Докладваните оценки варират от по-малко от 0,01 kg до 50 kg, като отново показват големи разлики между държавите членки.

Налични са ограничени данни по отношение на емисиите на PCB във вектори, различни от въздуха. Въз основа на докладите по член 12 за осемте държави членки (BE, CZ, IE, ES, FR, NL, SE, UK), които са предоставили оценки за други вектори, не се забелязва ясна закономерност. Различните държави членки подчертават в различна степен значението на водата, въздуха и остатъците от отпадъци.

Мониторингът в рамките на EMEP показва значителен спад на концентрациите на HCB във въздуха, които са намалели с 85 % от 1990 г. до 2015 г. насам. Друга картина обаче беше представена от мониторинга на въздуха в Арктическия регион в рамките на AMAP, като едва е отчетен много малък спад във въздушните концентрации на HCB над Арктическия регион.

Налице са много ограничени данни за оценки на емисиите във вектори, различни от въздуха, като само осем държави членки (BE, CZ, IE, ES, FR, NL, SE, UK) предоставиха такава информация за HCB в докладите си по член 12. В допълнение Чехия, Испания, Австрия и Обединеното кралство предоставиха оценки на емисиите на PeCB за други вектори. Въз основа на тези данни водата и остатъците са вторите по значимост вектори на емисии след въздуха за HCB, а водата и почвата са от голямо значение за PeCB.

4.4. Дейности за насърчаване на обмена на знания

Осемнадесет държави членки (BE, BG, CY, CZ, DK, DE, EE, IE, LV, LU, NL, AT, PL, PT, RO, SI, SE, UK) представиха пълни тригодишни доклади като част от докладването по член 12. Четири държави членки (EL, IT, HU, MT) не представиха годишен или тригодишен доклад. Това затрудни коментирането на дейностите на някои държави членки по отношение на обмена на знания и участието и осведомеността на гражданите.

В наличните доклади беше посочено, че са създадени системи, чрез които могат да се обменят знания и да се разпространява информация. Девет държави членки (BG, CZ, DE, FR, NL, PL, SI, RO, UK) съобщиха, че са използвали своите мрежи за обмен на знания, за да се ангажират изцяло със заинтересованите страни в разработването на национални планове за изпълнение и да гарантират участието на промишлеността, академичните среди, неправителствените организации и широката общественост, и че са имали възможност да изразят мнението си за извършената работа.

Петнадесет държави членки (BE, CZ, DK, DE, IE, ES, FR, LV, LU, NL, PL, SI, SK, FI, SE) също така са предоставили финансова или техническа подкрепа през периода 2013—2015 г. Това до голяма степен се е осъществило чрез организирани схеми като Глобалния екологичен фонд (ГЕФ) или Стратегическия подход за международно управление на химикали (SAICM).

Наред с подкрепата за международни схеми много държави членки съобщават също за осъществени национални инициативи, които включват:

§организиране на семинари и конференции за международни експерти;

§финансиране на научноизследователски програми за работа по замърсените с УОЗ отпадъци в Африка;

§финансиране на научноизследователски програми за мониторинг в Арктика;

§двустранна комуникация и натрупване на знания с държави извън ЕС; и

§научноизследователски програми във връзка с наличието на УОЗ в държави от бившия Съветски съюз.

Държавите членки коментираха също усилията за повишаване на осведомеността на обществеността и ангажирането с нея. Дейностите за насърчаване на осведомеността по проблемите, свързани с УОЗ, са били осъществени с помощта на редица инициативи, като:

§изготвяне на информация за разпространение сред обществеността;

§семинари и срещи за организации на заинтересованите страни;

§кампании за повишаване на осведомеността и въпросници за получаване на отзиви от обществеността.

5.5. Заключения

Четвъртият обобщаващ доклад обхваща всички аспекти, които се изискват за целите на Регламента за УОЗ и неговото прилагане в Съюза и на равнището на държавите членки. В настоящия кратък раздел са изведени някои заключения относно положените усилия и постигнатия напредък за премахване на УОЗ в рамките на Съюза.

Производство, пускане на пазара и употреба на химикали

Производството на УОЗ е било ограничено само до PFOS, а обемът на производството на PFOS през периода 2013—2015 г. рязко е намаляло (от 9 тона годишно до 2,4 тона). Освен това малък брой държави членки все още са внасяли HBCDD и SCCP. Някои държави членки са се възползвали от дерогацията за внос/износ на УОЗ за целите на научни изследвания или анализи.